ועדת הכספים, כנסת 18, פרוטוקול מספר 947, 2011-12-27 12:00

משה גפני: אני פותח את ישיבת ועדת הכספים.

משה גפני: תודה רבה לחבר הכנסת ציון פיניאן על ניהול הישיבה.

שי חרמש: הוא עשה את זה למופת.

שי חרמש: שיבחנו אותו.

משה גפני: בטח.

משה גפני: יותר טוב ממני.

ציון פיניאן: אנחנו תלמידים טובים.

ציון פיניאן: עם הזמן משתבחים.

משה גפני: צריכות להגיע עוד העברות?

רוחמה אברהם-בלילא: הגיעה השערורייה הגדולה.

רוחמה אברהם-בלילא: מונחת לפתחנו עכשיו.

משה גפני: נלך לפי הסדר.

משה גפני: אני אבדוק שוב.

משה גפני: אני לא רוצה לעכב היום העברות, כי מה שהיום יעוכב, ילך לאיבוד.

משה גפני: יכול להיות שנעשה עוד הפסקה כי מה שלא יעבור היום, ילך לאיבוד.

משה גפני: יש דברים שהם באמת חשובים.

משה גפני: אנחנו עוברים לסעיף 10, הגדלת תקציב ההתאמות לשנת 2012, סעיף שהוסף הבוקר.

משה גפני: הממשלה לא עמדה בעניין הזה של הסעיף בחוק של התקציב הדו שנתי שעד דצמבר היא צריכה להביא חלוקה של מיליארד ו-600 אלף שקלים, החלוקה למשרדים עליה הממשלה הייתה אמורה להחליט ולהביא את זה לכאן לאישור.

משה גפני: אנחנו היינו צריכים לקיים על זה דיון עכשיו, בדצמבר, ולהתאים את תקציבי המשרדים בהתאם לתוספת הזאת.

שי חרמש: הם ביקשו דחייה לסוף ינואר וקיבלו.

משה גפני: הם ביקשו ממני דחייה ואני לא נתתי שום דבר ולא הבאתי שום דבר להצבעה.

משה גפני: אמר לי אחד מחברי הכנסת מסיעת קדימה שבמקרה היה גם שר אוצר שהכסף הזה הולך לאיבוד.

משה גפני: לא יודע אם הוא התכוון ללכת לבג"ץ אבל לא משנה.

משה גפני: זה גם לא כל כך קשור לפרוטוקול כמו העובדה שעצם זה שלא הצבענו, הרי החוק אומר שצריך לאשר את זה ב-2011, תקציב ההתאמות ל-2012, ואנחנו לא אישרנו.

משה גפני: אני לא רציתי ולא ביקשתי מהוועדה לאשר את בקשת הדחייה.

משה גפני: אני צריך לתת הכשר לדבר שהוא בניגוד לחוק?

משה גפני: לא הצבענו.

משה גפני: אז אני פניתי למשרד האוצר ואמרתי שאנחנו רואים שבתקציב ההתאמות יש רק כמיליארד וחצי ואני מבקש עוד מאה מיליון כי הסיכום היה על מיליארד ו-600 מיליון.

משה גפני: אתמול הגיעה תוספת של מאה מיליון שקלים לסעיף הזה בשנת 2012.

טמיר כהן: בשעה 13:45.

משה גפני: הוועדה נדרשת לאשר את ההעברה התקציבית של המאה מיליון שקלים, אני מדגיש, לשנת 2012.

משה גפני: זאת לא העברה של סוף שנה שאנחנו צריכים לסגור אותה ב-2011.

משה גפני: זה סוף שנה כיוון – יש כאלה שאומרים שאני חולק על זה ונדמה לי שגם היועצת המשפטית חולקת על זה – ליתר ביטחון, אם אנחנו לא נצביע היום, זה כאילו אנחנו מוותרים על הכסף.

משה גפני: אני לא סבור כך אבל אני חושב שצריך כן להצביע על ההעברה של המאה מיליון שקלים כדי שבסעיף יהיה מיליארד ו-600 מיליון שקלים.

משה גפני: יש התחייבות שעד 31 בינואר הממשלה תאשר את החלוקה של הכסף הזה ואז זה יגיע לוועדת הכספים לאישור.

משה גפני: לכן אני רוצה שנצביע קודם על ההעברה הרגילה של המאה מיליון שקלים ולאחר מכן לאשר את כל המיליארד ו-600 מיליון שקלים שנמצאים בסעיף התקציבי של 2012 שאני לא בטוח בכלל שצריך להצביע אבל אני מבקש ליתר ביטחון כן להצביע.

משה גפני: חברת הכנסת רוחמה אברהם.

רוחמה אברהם-בלילא: אני חושבת שאתה מוסיף חטא על פשע מכיוון שבשבוע שעבר אני טענתי ואמרתי, ואני חוזרת וטוענת, שהממשלה הזאת היא עבריינית ועצם העובדה שאנחנו כאן נעביר את המאה מיליון ונעביר את המיליארד וחצי שקלים לשנה הבאה, אנחנו בעצם עוזרים לממשלה לעבור על חוק וזה חוק שאתה חוקקת ובזכותך נכנס הסכום של מיליארד וחצי שקלים אלה, עוד לפני שידעת שתיפול על שולחננו סוגיית הצדק החברתי, הסוגיה הביטחונית, הסוגיה של המיתון.

רוחמה אברהם-בלילא: אף אחד לא צפה את הדברים האלה.

רוחמה אברהם-בלילא: אתה עשית יפה ואמרת שאתה לא בטוח שהתקציב הדו שנתי הזה יחזיק מעמד.

רוחמה אברהם-בלילא: לא אומר שהתקציב הדו שנתי מלכתחילה הוא לא נכון והיה צריך להחזיר אותו לתקציב שנתי, אבל אנחנו כאן מגיעים למצב בו אנחנו מאשרים מעבר על החוק.

רוחמה אברהם-בלילא: סגן שר האוצר, כאשר הוא היה כאן בשבוע שעבר, דרשנו ממנו ואמרנו לו שיש לו עוד שבועיים להביא אלינו את החלוקה של המיליארד וחצי שקלים ולומר לאן הם הולכים.

רוחמה אברהם-בלילא: בשבוע שעבר, בהינף יד העברתם כמעט 800 מיליון שקלים לביטחון כאשר אף אחד לא יודע לצורך מה זה עבר.

משה גפני: אישרו את זה בוועדה המשותפת.

רוחמה אברהם-בלילא: אישרו את זה בוועדה המשותפת אבל העובדה היא שאנחנו רואים שמוססו את כל הישגי המחאה החברתית וראש הממשלה – באחד העיתונים, אתמול או שלשום – אמר באופן חד משמעי שהוא הולך להגדיל את תקציב הביטחון.

רוחמה אברהם-בלילא: זאת אומרת שאין שום סיכוי שיועבר תקציב כלשהו לא לחינוך הרך, לא לדיור, לא לאותם אנשים מסכנים שנופלים בין הכיסאות והיום אנחנו כאן מכשירים את השרץ הזה, מעבירים עוד מאה מיליון שקלים שמתווספים למיליארד וחצי שקלים כשאנחנו לא יודעים איך תיראה החלוקה הזאת נכון להיום.

רוחמה אברהם-בלילא: אני חושבת שבאוצר יש אנשי מקצוע טובים שלפחות יכלו לבוא ולהראות לנו חלופה ראשונית למיליארד וחצי שקלים אלה עם אפשרות לשינויים והתאמות, והיינו בסרטים האלה לא פעם אחת.

רוחמה אברהם-בלילא: לבוא ולשים את זה לפתחנו כך שאם אנחנו לא מעבירים את המאה מיליון האלה היום, כל המיליארד וחצי יהיעו בסכנה, זה לא.

משה גפני: לא, הם לא אומרים את זה.

רוחמה אברהם-בלילא: אתה אומר את זה.

משה גפני: אני אמרתי את זה בשם רוני בר-און.

רוחמה אברהם-בלילא: עזוב אותי מרוני בר-און.

משה גפני: הם לא אומרים את זה.

משה גפני: להפך, הם לא רוצים אפילו להביא את זה.

רוחמה אברהם-בלילא: אני חושבת שיש גם את מחר, שישבו על המדוכה ושיביאו לנו תוכנית ראשונית.

רוחמה אברהם-בלילא: שיאמרו הנה התוכנית, הנה לא עוברים על החוק ושאנחנו נפסיק להיות המכבסה שתלבין את כל ההליך הלא תקין הזה.

רוחמה אברהם-בלילא: אדוני היושב ראש, זאת פעם שנייה שהם עוברים על החוק.

משה גפני: שגית, בבקשה.

שגית אפיק: זאת לא פעם שנייה אלא זאת הפעם הראשונה.

רוחמה אברהם-בלילא: הפעם הראשונה הייתה בכל מה שקשור לחלוקת קרן רווחי הגז.

שגית אפיק: פעם ראשונה בעניין הזה.

רוחמה אברהם-בלילא: לא משנה, אבל זאת פעם שנייה שהממשלה הזאת היא עבריינית.

שגית אפיק: הבנתי.

שגית אפיק: התייחסות לטענה המשפטית לגבי השאלה האם העובדה שהממשלה לא הביאה במועד את הצעתה לחלוקת תקציב ההתאמות מפקיעה את הסכום הזה מהסעיף של תקציב ההתאמות שנמצא בחוק התקציב לשנת הכספים 2012.

שגית אפיק: אני חושבת שזה לא כך.

שגית אפיק: אני חושבת שזאת פרשנות שהיא לא סבירה בנסיבות העניין להגיד שבגלל שהממשלה לא עמדה במועד שקצוב לה בחוק להביא הצעה לחלוקה בפני ועדת הכספים, בייחוד בשעה שהחוק לא קוצב לוועדת הכספים את המועד בו עליה לאשר את ההצעה לחלוקה.

שגית אפיק: גם אם היה מובא עד 31 בדצמבר 2011, לוועדת הכספים הייתה לכאורה כמעט שנה שלמה לאשר את ההצעה.

שגית אפיק: לכן ביחד עם העובדה שהסעיף התקציבי הזה מופיע בחוק התקציב לשנת הכספים 2012, אני לא רואה איך אפשר לטעון שהכסף הזה יתאדה וייעלם כתוצאה מכך שהממשלה לא עמדה במחויבות שלה.

רוחמה אברהם-בלילא: לכן אין צורך להצביע על זה עכשיו.

משה גפני: לא.

משה גפני: יש את התוספת.

משה גפני: אני דרשתי את התוספת.

שגית אפיק: יש כאן תוספת משום שבישיבה הקודמת אמר היושב ראש שתקציב ההתאמות צריך לעמוד על 1.6 מיליארד.

שגית אפיק: ברגע שיש תוספת, הנכון הוא להצביע.

רוחמה אברהם-בלילא: זה אומר שאם אנחנו מצביעים על המאה מיליון שקלים האלה, אנחנו מאשרים את המיליארד וחצי.

משה גפני: מיליארד ו-600 מיליון.

שגית אפיק: את מאשרת מיליארד ו-600 מיליון.

רוחמה אברהם-בלילא: אני מאשרת מיליארד ו-600 מיליון בלי שאני יודעת איך זה יחולק?

שגית אפיק: אבל את כבר אישרת אותם בחוק התקציב לשנת הכספים 2012.

משה גפני: את בעל הבית.

ציון פיניאן: אם לא תאשרי את זה היום, זה יעבור לאוצר ולא תקבלי כלום.

משה גפני: בדיוק.

משה גפני: לא תקבלי כלום.

ציון פיניאן: האוצר רוצה שלא תאשרי.

משה גפני: כן.

משה גפני: זה חוזר אליו.

משה גפני: אני משבח אותו שבסוף הוא הביא את זה.

שגית אפיק: למרות שאולי לאוצר היה אינטרס אחר, אני מבינה שגם הפרשנות של האוצר היא שהסעיף הזה שריר וקיים ותקף למרות שהממשלה לא עמדה במחויבות שלה.

יוגב גרדוס: אני לא היועץ המשפטי של משרד האוצר, אבל לאחר שיחות עם היועץ המשפטי גם אנחנו לא סבורים שהסעיף ייעלם.

רוחמה אברהם-בלילא: מאיפה אתה יודע שהאוצר יציג לך חלוקה על כל המיליארד ו-600 מיליון שקלים?

משה גפני: אני לא יודע.

משה גפני: זה לא האוצר אלא זאת הממשלה.

רוחמה אברהם-בלילא: מאיפה אתה יודע שהממשלה תבוא ותגיד?

משה גפני: אני לא יודע.

רוחמה אברהם-בלילא: מאיפה אתה יודע שהיא לא תנקוט בשיטת הסלאמי לכל מיני הטבות כאלה ואחרות, לשילומים קואליציוניים?

משה גפני: אני לא יודע.

יוגב גרדוס: כדי להפיג את החששות.

יוגב גרדוס: המיליארד וחצי, ועכשיו המיליארד ו-600 מיליון, כלול בתוך סעיף הרזרבה הכללית.

יוגב גרדוס: לכן האוצר לא יכול להשתמש בכסף לשום מטרה בלי אישור ועדת כספים.

שגית אפיק: זה גם החוק.

שגית אפיק: מעבר לזה שזה בסעיף, החוק קובע מפורשות.

רוחמה אברהם-בלילא: למה לא הבאתם לממשלה הצעה התחלתית האומרת איך מטפלים בסוגיית הדיור?

רוחמה אברהם-בלילא: אם יש מיליארד ו-600 מיליון שקלים, איך לא הבאתם תוכנית כזאת?

רוחמה אברהם-בלילא: איך לא הבאתם תוכנית לכל מה שראש הממשלה התהדר ואמר שהוא יעשה כמו חינוך לגיל הרך?

רוחמה אברהם-בלילא: למה?

משה גפני: מה את רוצה ממנו?

רוחמה אברהם-בלילא: שהם לפחות יכינו את התוכנית הזאת.

רוחמה אברהם-בלילא: הוא האוצר.

משה גפני: זה ראש הממשלה ושר האוצר.

משה גפני: אני מסכים אתך.

משה גפני: אני לא מתווכח על זה אבל זה לא הוא.

משה גפני: אני חוזר ואומר.

משה גפני: אני מודיע שאני לא מתכוון לתת הכשר - אני גם לא הרבנות הראשית – לזה שהממשלה שהייתה מחויבת על פי החוק להביא את הבקשה של השינויים והחלוקה בדצמבר, לא עשתה את זה.

רוחמה אברהם-בלילא: יש לי הצעת ייעול.

משה גפני: לפני שאת מציעה.

משה גפני: מה שקורה עכשיו, זה כסף שבעצם צריך להיות מאושר על ידינו.

משה גפני: אנחנו יודעים שיצטרכו את הכסף הזה.

משה גפני: אנחנו יודעים שיצטרכו את הכסף ברווחה, אנחנו יודעים שיצטרכו את הכסף בחינוך, אנחנו יודעים שיצטרכו את הכסף בבריאות, אנחנו יודעים שהנושאים החברתיים הולכים להיות יותר קשים בשנה הבאה.

משה גפני: הכסף הזה הוא כסף שבחוק מאפשר לנו לשחק אתו מבחינת החלוקה בין המשרדים.

משה גפני: אני חושב שזה מאוד חשוב שהוא יהיה בסעיף הזה.

רוחמה אברהם-בלילא: אדוני היושב ראש, בשבועיים אחרונים אנחנו מעבירים הרבה מאוד כספים מכספי הרזרבה לשימושים כאלה ואחרים, להרשאות להתחייב, ואין לנו פחות או יותר תמונה כוללת.

רוחמה אברהם-בלילא: מכיוון שהממשלה הרי על מקומה עומדת והיא לא עושה שום דבר, קופאת על שמריה, יש לי רעיון.

רוחמה אברהם-בלילא: אתה יושב ראש ועדת הכספים, בוא אנחנו נשב על המדוכה שבוע ימים ונראה איך אנחנו מחלקים את הכסף, נביא את ההצעה הזאת לממשלה, נזמין לכאן את שר האוצר, נזמין לכאן את ראש הממשלה, נחלק את הכסף, נראה איך אנחנו חושבים שצריך לחלק את הכסף.

רוחמה אברהם-בלילא: נעשה את זה לא במיליון שקלים כיבוד כמו שעשה את זה טרכטנברג, אלא אנחנו נביא את זה באמת למען אותן מצוקות חברתיות שהציבור כה זקוק להן.

רוחמה אברהם-בלילא: בוא ניקח שבוע ימים ונעשה את זה.

משה גפני: שגית אומרת שאני אמרתי את זה בישיבה הקודמת.

משה גפני: הייתי כזה אמיץ בישיבה הקודמת?

משה גפני: יוגב, אני חוזר על מה שאמרתי.

משה גפני: אם עד 31 בינואר לא יגיע סעיף החלוקה של הממשלה, אנחנו נעשה את זה כאן.

משה גפני: אני לא יודע מה יהיה מבחינה חוקית.

רוחמה אברהם-בלילא: יש אלוהים.

משה גפני: בסדר.

משה גפני: מה אתה אומר?

משה גפני: אגב, אני דיברתי גם עם ראש הממשלה והוא התחייב שהם יעשו.

רוחמה אברהם-בלילא: עד ה-31 בינואר?

משה גפני: כן.

רוחמה אברהם-בלילא: אשרי המאמין.

יוגב גרדוס: הממשלה התחייבה וככל הידוע לי היא תעמוד במחויבות שלה.

משה גפני: בסדר.

משה גפני: אנחנו מצביעים שתי הצבעות.

משה גפני: הצבעה אחת על העברה של מאה מיליון שקלים.

משה גפני: פנייה מספר 9 – אנחנו מצביעים על העברת מאה מיליון שקלים לסעיף ההתאמות שבינואר יחלקו אותם בין המשרדים החברתיים לשנת 2012.

רוחמה אברהם-בלילא: המשרדים החברתיים.

רוחמה אברהם-בלילא: לא לשילומים קואליציוניים.

משה גפני: אנחנו מצביעים.

משה גפני: בעד אישור פנייה מספר 9 – רוב נמנע - 1 הפנייה אושרה

רוחמה אברהם-בלילא: אני מבקשת להגיד שאני נמנעת.

משה גפני: בסדר.

משה גפני: אני אפילו לא חולק עליך.

משה גפני: אמרתי, אני לא הרבנות הראשית ואני לא נותן להם הכשר.

רוחמה אברהם-בלילא: אני לא יכולה לתת הכשר לזה.

רוחמה אברהם-בלילא: מצד שני, אני לא יכולה להתעלם מחוות דעתה של היועצת המשפטית.

משה גפני: מכיוון שעברו מאה מיליון שקלים לסעיף ההתאמות ב-2012 והסכום עומד עכשיו על מיליארד ו-600 מיליון שקלים, אני מבקש לאשר את הסעיף הזה.

משה גפני: על פי החוק הממשלה צריכה לאשר את החלוקה הזאת.

משה גפני: זה סעיף התאמות שעשינו אותו בגלל התקציב הדו-שנתי.

משה גפני: היא צריכה לחלק בין המשרדים ואחרי שהממשלה מחלקת, זה מגיע לכאן ואנחנו צריכים לאשר או לדחות או לשנות.

משה גפני: זה לא נעשה עד סוף דצמבר, וזה מה שטוענת חברת הכנסת רוחמה אברהם והיא צודקת.

משה גפני: מזכיר הממשלה שלח לי מכתב שהוא מבקש, בגלל כל השינויים שקורים, לדחות את זה בחודש, עד 31 בינואר ועד אז, זה מה שאמר יוגב, הממשלה תביא את זה לכאן ואז נראה או לשנות או לאשר או לדחות.

רוחמה אברהם-בלילא: אני מציעה שכבר באמצע ינואר נבדוק מה קורה ואם לא, בוא נקים צוות מצומצם אנחנו ונשב על זה.

משה גפני: בסדר.

משה גפני: אנחנו מצביעים על אישור הסעיף, מיליארד ו-600 מיליון.

משה גפני: בעד אישור סעיף – רוב נמנע – 1 הסעיף אושר

רוחמה אברהם-בלילא: אני נמנעת.

משה גפני: הסעיף אושר.

משה גפני: תודה רבה.

משה גפני: אנחנו עוברים לסעיף הבא, שינויים בתקציב.

רוחמה אברהם-בלילא: מספיק אם היינו לוקחים את כל הכספים שנשארו ברזרבות.

משה גפני: את יודעת על איזה סדרי גודל מדובר?

רוחמה אברהם-בלילא: על איזה סדרי גודל מדובר?

משה גפני: יוגב, כמה?

משה גפני: זה הסוד הצבאי הגדול ביותר.

משה גפני: יוגב, כמה?

משה גפני: בערך.

יוגב גרדוס: אין לי מושג.

רוחמה אברהם-בלילא: בערך, בין לבין מתוך כל התקציב, כמה כסף יש ברזרבות של כל המשרדים השונים?

יוגב גרדוס: לא יודע להעריך.

ציון פיניאן: סוד צבאי.

משה גפני: יש הרבה.

רוחמה אברהם-בלילא: אחרי כן מוציאים את כל המסכנים לרחובות.

רוחמה אברהם-בלילא: מקצצים בסל התרופות.

משה גפני: משרד השיכון לבד בטח מחזיר חמישה מיליארד שקלים.

רוחמה אברהם-בלילא: כמה הביצוע לעומת התוכנית?

יוגב גרדוס: הביצוע בשנה שעברה היה מאה אחוזים מהתקציב.

יוגב גרדוס: יש עודפים שנובעים כל שנה מאופי הפעילות של הממשלה, שהיא לא משלמת הכול במזומן, אבל הביצוע של התקציב הוא יחסית גבוה.

יוגב גרדוס: הוא קרוב למאה אחוזים.

רוחמה אברהם-בלילא: איך יכול להיות?

משה גפני: מה פתאום?

משה גפני: משרד השיכון, כמה אחוז הביצוע שלו?

יוגב גרדוס: זה משהו אחר.

משה גפני: הביצוע הוא שהם יודעים מראש שצריך להיות ביצוע.

משה גפני: על זה יוגב מדבר.

משה גפני: יש מראש שיודעים שלא יהיה ביצוע.

רוחמה אברהם-בלילא: כמה ביצוע יש לך במשרד הפנים?

יוגב גרדוס: לא יודע להגיד.

משה גפני: צריך לעשות על זה עבודה, אבל זה יהיה קשה מאוד.

רוחמה אברהם-בלילא: למה?

רוחמה אברהם-בלילא: בוא נעשה.

קריאה: שלשום ישבתם על העברת כסף לבריאות הנפש.

רוחמה אברהם-בלילא: לא, זאת הרפורמה.

רוחמה אברהם-בלילא: גפני, אני יכולה לבקש להקים ועדת משנה שתבחן את כל הסוגיה של הרזרבות במשרד האוצר?

רוחמה אברהם-בלילא: בבקשה, תטיל את זה עלי.

משה גפני: בינואר נעסוק בכל המכלול.

משה גפני: נעסוק גם בזה ויכול להיות שאני איעתר לבקשתך.

רוחמה אברהם-בלילא: אני אשמח מאוד.

רוחמה אברהם-בלילא: נעשה כאן עבודה יסודית לעילא ולעילא.

משה גפני: אם תגיעי למסקנות – ולפי דעתי לא תגיעי כי הם יודעים לשמור את זה בסוד צבאי מוחלט – תגיעי להפתעת חייך.

רוחמה אברהם-בלילא: מספיק שאני אבקש מיושב ראש הוועדה את כל ההעברות התקציביות שהיו במהלך השנה.

רוחמה אברהם-בלילא: זה לא ייתן לי אינדיקציה מדויקת.

משה גפני: זה לא ייתן לך תמונה.

משה גפני: אפשר לעשות את זה כאן מהר מאוד.

משה גפני: זה לא ייתן לך תמונה.

משה גפני: לפני שאני ממנה את חברת הכנסת רוחמה אברהם לטפל בבורות השחורים של התקציב, האם אתם יכולים לתת לנו נתון כזה?

יוגב גרדוס: לא.

יוגב גרדוס: אין לי.

רוחמה אברהם-בלילא: אין להם בורות שחורים.

רוחמה אברהם-בלילא: יש להם בורות מכוסים.

משה גפני: יוגב, אני מבקש להודות לך על ההעברה הזאת.

משה גפני: תמסור גם לאייל.

משה גפני: זה לא קשור לביקורת שיש לנו.

רוחמה אברהם-בלילא: מהכסף הזה לא יחולקו שילומים קואליציוניים, נכון?

משה גפני: את תראי את זה.

משה גפני: רוחמה, לי יש הסכם קואליציוני ובחיים אני לא אשנה את ההסכם הקואליציוני שלנו.

רוחמה אברהם-בלילא: לא דיברתי על יהדות התורה.

רוחמה אברהם-בלילא: זה יכול להיות ישראל ביתנו.

משה גפני: אין דבר כזה.

משה גפני: זה יהיה כאן.

רוחמה אברהם-בלילא: זאת יכולה להיות ש"ס.

ציון פיניאן: זאת יכולה להיות קדימה.

רוחמה אברהם-בלילא: קדימה לא בקואליציה.

משה גפני: רוחמה, זה יהיה התקציב הכי גלוי מכיוון שהממשלה צריכה לאשר אותו.

משה גפני: אנחנו יודעים היום בדיוק את הסכום, אנחנו נדע איך מתחלקים המיליארד ו-600 שקלים, אחרי כן זה מגיע לוועדה, עומד כאן סכום של מיליארד ו-600 מיליון שקלים ואת תראי לאיזה סעיפים הוא הולך.

משה גפני: אין יכולת, אפילו אם מישהו ירצה לקחת את זה למשהו סקטוריאלי, אין מציאות כזאת אלא אם כן הוועדה תאשר.

משה גפני: אני עובר לסעיף הבא.

נסים זאב: הוועדה תבקש מהממשלה שלא להביא את זה סקטוריאלי.

משה גפני: לא.

משה גפני: למה?

משה גפני: נפגעי תקיפה מינית זה סקטוריאלי?

משה גפני: כל הדברים שצריך.

משה גפני: מה שצריך, צריך.

משה גפני: אין סקטוריאלי.

משה גפני: ההגדרה של הסעיף הזה היא סעיף התאמות.

משה גפני: היות שמדובר על תקציב לשנתיים, אני טענתי בוועדה שברור שבסוף 2011 צריך לעשות שינויים והתקציב של 2012 שנקבע ב-2010 הוא לא ריאלי.

משה גפני: לכן היה סיכום בחוק שיהיה תקציב בסוף 2011 ונחלק אותו במשרדים שם יש חסר.

משה גפני: הרי אם היה תקציב של שנתיים, היו מוסיפים לפחות שלושים מיליארד שקלים במשרדים.

משה גפני: זה הסעיף.

משה גפני: מה שהוועדה תחליט, זה מה שיהיה.

משה גפני: פניות מספר 637 עד 639 –

דולב: פנייה תקציבית זו נועדה להעביר למשרד האוצר ארבעה מיליון שקלים על מנת לממן ייעוץ נשואי רוחב בתחום פיתוח התשתיות בענף הרכב.

רוחמה אברהם-בלילא: מה זה ייעוץ בנושא רוחב?

דולב: נושאי רוחב של פיתוח התשתיות.

דולב: פיתוח תשתיות יש באנרגיה, יש במים, יש בתחבורה, בתחבורה ציבורית והייעוץ קשור למבנים, בעיקר למבנה הרגולטור, לסמכויות הרגולטור, מה נמצא ברשויות המקומיות, מה נמצא במשרדים, בכל אחד מהתחומים האלה, מתוך איזשהו רצון לראות את הנשוא הזה כמכלול של כל תחום התשתיות ולא שכל גוף יקים לעצמו מודל נפרד של איך הוא מנהל.

רוחמה אברהם-בלילא: עד עכשיו זה לא היה?

דולב: עד עכשיו יש משרד נפרד לכל נושא.

דולב: האנרגיה והמים למשל מרוכזים במשרד אחד, התחבורה במשרד אחר, והרעיון היה לבחון הפעם בעבודה באמת מעמיקה, גם באמצעות יועצים וכמובן בשיתוף עם כל הגורמים שצריך, את הקשר בין הנושאים השונים האלה כי בסוף אמנם לבנות כביש ולבנות צינור גז זה לא אותו הדבר אבל יש הרבה נושאים חופפים ובהיבט של הרגולטור שאמור להסתכל על הדברים מלמעלה ולקבוע את הכללים בתוכם משחקים, יש הרבה קווי דמיון.

רוחמה אברהם-בלילא: זה מכרז שיוצא?

דולב: זה מכרז שכבר יצא והכסף הזה מממן הרחבה שלו מכיוון שהשלב הראשון של המכרז היה בעצם סקירה מאוד מקיפה בין לאומית של איך הדברים האלה נעשים בעולם.

רוחמה אברהם-בלילא: זאת עכשיו תוספת לייעוץ.

דולב: זאת תוספת לייעוץ.

רוחמה אברהם-בלילא: מה היה הכסף ההתחלתי?

דולב: הכסף ההתחלתי היה שני מיליון שקלים ועכשיו יש תוספת.

רוחמה אברהם-בלילא: זאת אומרת, שישה מיליון שקלים רק לייעוץ ויועצים כדי להסתכל באופן רוחבי על כל הנושא של התשתיות והכבישים בארץ?

רוחמה אברהם-בלילא: כמה כסף לדעתך תצטרכו עוד כדי לסיים את הכול?

דולב: זה הכול.

משה גפני: אנחנו מצביעים.

משה גפני: בעד אישור פניות מספר 637 עד 639 – פה אחד הפניות אושרו

משה גפני: יגיעו עוד פניות היום.

משה גפני: אגב, אין חידוש בזה.

משה גפני: כל שנה זה כך.

רוחמה אברהם-בלילא: אני יודעת.

משה גפני: פניות מספר 857 ו-858 –

צחי דוד: הפנייה נועדה להעברת 12 מיליון שקלים ממשרד ראש הממשלה למשרד השיכון בהתאם להחלטות הממשלה 412 ו-413 מ-31 באוגוסט 2006 לפיתוח המגזרים הדרוזים, הבדואים והצ'רקסים בדרום.

משה גפני: מה זה הפיתוח?

משה גפני: אל תגיד לנו החלטות ממשלה.

משה גפני: תגיד מה הנושא.

משה גפני: אנחנו צריכים לפקח על החלטות הממשלה.

צחי דוד: במסגרת החלטות אלה תפקידו של משרד השיכון היה לסבסד פיתוח ביישובי המיעוטים המדוברים, במגזרים המדוברים.

רוחמה אברהם-בלילא: איזה ישובים מדוברים?

צחי דוד: בכלל יישובי המגזר הבדואי בצפון.

רוחמה אברהם-בלילא: אדוני היושב ראש, לא פעם אחת דרשתי, ואני חוזרת ודורשת, לקבל רשימות.

רוחמה אברהם-בלילא: כל הישובים מקבלים בלי יוצא מהכלל?

צחי דוד: אני מסביר.

צחי דוד: הקריטריון הקובע של ההחלטה הוא סבסוד היכן שיש שיווקים.

רוחמה אברהם-בלילא: אני מבקשת לא פעם ולא פעמיים, היכן שיש שיווק בישוב, אני רוצה לקבל את שם הישוב בצמוד לפניות האלה.

משה גפני: מה שאתה אמרת זה נכון, זה הולך על כולם, היכן שיש שיווקים, אבל חברת הכנסת רוחמה אברהם מבקשת אם אפשר, וזה צריך להיות, לפני שמביאים את זה ולפני שמסבירים את זה, להביא את הרשימה היכן יש את השיווקים האלה.

משה גפני: זה הדבר הכי קל לעשות.

משה גפני: אנחנו נאשר את זה אבל אני מבקש שתעביר את הרשימה.

רוחמה אברהם-בלילא: אנחנו נאשר את זה ואני אגיש רביזיה עד שאני אראה את הרשימה.

משה גפני: בסדר.

משה גפני: רביזיה, הפירוש הוא לאבד את הכסף.

רוחמה אברהם-בלילא: למה?

רוחמה אברהם-בלילא: שיביא לי את הרשימה היום.

משה גפני: היום בצהרים.

צחי דוד: דווקא במקרה הזה אין בעיה.

צחי דוד: הרשאות כבר ניתנו ומדובר במימון.

צחי דוד: זה יישלח אליך עוד היום ממשרד השיכון9.

משה גפני: רוחמה, תגישי רביזיה.

משה גפני: הוא אומר שהמקרה הזה לא מעכב את הכסף.

משה גפני: תעביר אליה את הרשימה.

משה גפני: אם תעביר אותה עוד היום, היא תסיר את הרביזיה.

משה גפני: אנחנו מצביעים.

משה גפני: בעד אישור פניות מספר 857 ו-858 – פה אחד הפניות אושרו חברת הכנסת רוחמה אברהם הגישה רביזיה.

משה גפני: היא תסיר אותה ברגע שתועבר הרשימה.

משה גפני: פניות מספר 874 ו-875 –

צחי דוד: עוד העברה ממשרד ראש הממשלה לתקציב הרגיל של משרד השיכון.

צחי דוד: מדובר בשני סיכומים בין המשרדים, האחד על חצי מיליון שקלים עבור כתיבת מערכי שיעור וביצוע קורסים למהנדסים בנושא שיפוץ מבנים שניזוקו לאחר רעידת אדמה.

צחי דוד: במסגרת פעילות ועדת ההיגוי להיערכות לרעידות אדמה, ביקש משרד השיכון לבצע כאן איזושהי פעילות כמשרד האמון על הנושא.

רוחמה אברהם-בלילא: זה לא במסגרת תמ"א 38.

צחי דוד: לא.

צחי דוד: תמ"א 38 זה חיזוק ואנחנו מדברים כאן על שיפוץ המבנה לאחר שהוא ניזוק, כתיבה של נהלים.

רוחמה אברהם-בלילא: איפה עומדת התוכנית של תמ"א 38 לצורך העניין הזה?

צחי דוד: תמ"א 38 בתוכנית הכלכלית לשנים 2011-2012, משרד האוצר ומשרדי הפנים והשיכון הביאו מספר תיקונים לתוכנית, חלקם בחקיקה עברו בכנסת.

רוחמה אברהם-בלילא: בכמה היא מתוקצבת?

צחי דוד: תמ"א 38?

צחי דוד: זה לא עניין של תקצוב אלא זה עניין של עודף זכויות בנייה כנגד חיזוק המבנה.

צחי דוד: אין כאן עניין של תקציב בתמ"א 38.

משה גפני: אנחנו מצביעים.

משה גפני: בעד אישור פניות מספר 874 ו-875 – פה אחד הפניות אושרו פנייה מספר 944 –

רוחמה אברהם-בלילא: הנה, יש לנו מענקים להקמת מפעלים בפריפריה.

משה גפני: אין רפרנט.

משה גפני: תבדקו למה הוא לא בא.

משה גפני: פנייה מספר 970 – קליטת חיילים משוחררים אין רפרנט.

משה גפני: פניות מספר 971 עד 974 –

אלון מסר: הפנייה נועדה להעברת 140 מיליון שקלים לוועדה לתכנון ותקצוב במערכת ההשכלה הגבוהה לשנים תשע"א ותשע"ב בהתאם לתוכנית הרב שנתית לשנים תשע"א עד תשע"ו.

אלון מסר: כמו כן הפנייה נועדה להעביר מיליון וחצי שקלים למכללה החרדית בירושלים.

רוחמה אברהם-בלילא: מיליון וחצי שקלים למכללה החרדית בירושלים.

רוחמה אברהם-בלילא: למה?

אלון מסר: בהתאם לסיכום קואליציוני עם סיעת ש"ס.

משה גפני: האמת היא שלא צריך להעביר.

רוחמה אברהם-בלילא: אתה יודע מאיפה מורידים את זה.

רוחמה אברהם-בלילא: שים לב מאיפה מורידים את זה, מהרשות הלאומית לבטיחות בדרכים.

רוחמה אברהם-בלילא: אדוני היושב ראש, שילומים קואליציוניים מהרשות הלאומית לבטיחות בדרכים.

משה גפני: מה קואליציוני?

רוחמה אברהם-בלילא: מיליון וחצי שקלים לישיבה חרדית.

משה גפני: איזו ישיבה חרדית?

משה גפני: אני נגד.

משה גפני: אני בכלל לא מצביע בעד.

רוחמה אברהם-בלילא: שילום קואליציוני ל-ש"ס.

משה גפני: נסים, אתה יודע על זה?

משה גפני: אני לא מצביע בעד זה בכלל המכללה החרדית הזאת.

רוחמה אברהם-בלילא: מה שמה של הישיבה החרדית הזאת?

רוחמה אברהם-בלילא: מיליון וחצי שקלים למכללה חרדית.

רוחמה אברהם-בלילא: זאת שערורייה.

משה גפני: אבל מעבירים כאן 144 מיליון למוסדות להשכלה גבוהה.

משה גפני: למה מעבירים?

משה גפני: 144 מיליון שקלים זה הרבה כסף.

משה גפני: זה לא מופיע בספר התקציב?

אלון מסר: התוכנית הרב שנתית למערכת ההשכלה הגבוהה פרוסה על פני שש שנים.

משה גפני: אבל זה נקבע כבר מזמן.

משה גפני: למה זה לא מופיע בתקציב?

אלון מסר: כאשר התחילה שנת הלימודים, יש את כל הנתונים ש-ות"ת אוספת לגבי מספרי סטודנטים וכדומה.

אלון מסר: צריך לעדכן את התקציב בהתאם לתוכנית לבין מה שקרה בפועל.

אלון מסר: לכן זאת תוספת של 140 מיליון שקלים לשנה הנוכחית, זו שכבר התחילה.

משה גפני: אתה יודע להגיד לי מה השכר הגבוה במוסדות להשכלה גבוהה?

משה גפני: בלי שמות.

משה גפני: מה השכר הכי גבוה במוסדות להשכלה גבוהה?

משה גפני: במועצה להשכלה גבוהה?

אלון מסר: אני לא יודע.

אלון מסר: אני יכול לברר את הנתון הזה.

משה גפני: יש שם משכורות גבוהות, בינוניות או נמוכות?

אלון מסר: אני לא יודע.

רוחמה אברהם-בלילא: אדוני היושב ראש, דיברת על ה-141 מיליון, אבל תסתכל על הסכומים.

רוחמה אברהם-בלילא: יש לך כסף שהולך מהסעיף של הרזרבה הכללית.

רוחמה אברהם-בלילא: לאחר מכן יש את התקצוב של המכללה החרדית שנלקח.

משה גפני: איפה המכללה החרדית?

רוחמה אברהם-בלילא: הוא אמר את זה.

רוחמה אברהם-בלילא: מיליון וחצי שקלים לתקצוב של המכללה החרדית.

אלון מסר: זה בתוך הסעיף של ההשכלה הגבוהה, בתוך סעיף 21.

אלון מסר: כל הכסף עובר לשם.

משה גפני: אם אני רוצה להעביר – ואני לא רוצה, אבל אם אני רוצה – כסף למכללה חרדית, אני יכול?

משה גפני: אני לא רוצה, אבל אם אני ארצה?

ציון פיניאן: תגיד לו שכשהוא ירצה, אתה תיתן לו תשובה.

משה גפני: מי זאת המכללה החרדית?

אלון מסר: מכללה חרדית בירושלים.

משה גפני: איזו מכללה חרדית?

משה גפני: אני לא מכיר מכללות חרדיות.

אלון מסר: אני יכול לברר.

רוחמה אברהם-בלילא: באים לכאן עם מיליון וחצי שקלים.

משה גפני: מה זה מיליון וחצי שקלים?

משה גפני: מעבירים כאן 141 מיליון שקלים.

משה גפני: ה-141 מיליון שקלים זה כסף קואליציוני של מישהו?

רוחמה אברהם-בלילא: זה חלק ממנו.

משה גפני: למה, המכללה החרדית זה כסף קואליציוני?

רוחמה אברהם-בלילא: זה מה שנאמר.

משה גפני: אלון, זה כסף קואליציוני?

אלון מסר: לגבי המכללה החרדית, כן.

משה גפני: לא ידעתי.

רוחמה אברהם-בלילא: לא ידעת שמיליון וחצי שקלים הולכים לטובת מכללה חרדית?

רוחמה אברהם-בלילא: הוא אפילו לא יודע מה שמה.

משה גפני: לא, לא ידעתי.

משה גפני: אנחנו מצביעים.

רוחמה אברהם-בלילא: אני מתנגדת.

משה גפני: בסדר.

משה גפני: אנחנו מצביעים.

משה גפני: בעד אישור פניות מספר 971 עד 974 – 2 נגד – 2

רוחמה אברהם-בלילא: אורי, אתה מתנגד?

אורי אריאל: אני נגד העברות ל-ות"ת, ל-מל"ג של הפד"ג והדת"ת.

אורי אריאל: תרשום את זה בפרוטוקול, שיהיה ברור.

אורי אריאל: אם אתה לא יודע מה אלה ראשי התיבות, אחר כך אני אסביר לך.

משה גפני: אתה יכול לעשות לי טובה ולהימנע?

רוחמה אברהם-בלילא: לא.

רוחמה אברהם-בלילא: אתה אופוזיציה, אתה לא יכול.

משה גפני: תעשה לי טובה, אלה המוסדות להשכלה גבוהה.

משה גפני: אני יכול לבקש ממך טובה אישית?

אורי אריאל: הרב אלישיב ביקש להצביע נגד.

משה גפני: נעבור לסעיף הבא.

משה גפני: נצביע אחר כך.

משה גפני: אלון, אתה לא צריך לבוא.

משה גפני: אנחנו נצביע על זה.

משה גפני: פנייה מספר 976 - תמיכה בחקלאים שומרי שמיטה.

משה גפני: אני מבין שזאת יתרה שלא העבירו להם בזמנו.

משה גפני: זה למשרד החקלאות?

אלון מסר: משרד החקלאות, 450 אלף שקלים.

משה גפני: אנחנו מצביעים.

משה גפני: בעד אישור פנייה מספר 976 – פה אחד הפנייה אושרה פניות מספר 977 עד 989, 977 עד 983 -

דולב: הפנייה התקציבית נועדה להעביר 644 מיליון שקלים לתקציב הפיתוח של משרד התחבורה בהתאם לביצוע.

דולב: מדובר בעיקר על ביצוע של חברת מע"צ שמבצעת אחזקה של כבישים בכל הארץ.

משה גפני: זה הרבה כסף.

דולב: נכון.

דולב: גם ביצוע של מוקדי סיכון.

משה גפני: אתם מורידים כסף אמנם לא גדול אבל אתם מורידים ממענקים שוטפים לרשויות.

רוחמה אברהם-בלילא: כן, מלוות פנים.

משה גפני: למה זה?

משה גפני: זה לא בוצע?

אורי אריאל: מע"צ ביצע בעוד 650 מיליון שקלים?

אורי אריאל: אני לא מבין.

משה גפני: בהפחתות יש ברשויות המקומית ארבעה וחצי מיליון שקלים.

משה גפני: אתה יודע מה זה?

משה גפני: זה תת ביצוע?

משה גפני: מה בדיוק הנושא הזה?

משה גפני: רוחמה, את רוצה סעיף בור?

משה גפני: תסתכלי בפנייה הזאת.

משה גפני: תשלום ריבית ועמלות.

אורי אריאל: ביצעו עוד חצי מיליארד שקלים במע"צ?

אורי אריאל: מה היה כאן?

אורי אריאל: לא הבנתי.

דולב: מדובר על חשבוניות שמע"צ צריכה לשלם לקבלנים.

אורי אריאל: כן, אבל היא עשתה מעבר ב-650 מיליון שקלים?

דולב: זה לא מעבר לתקציב.

דולב: זה מקור תקציבי שהיה צריך להגיע והוא מגיע עכשיו באיחור לפני שנגמרת השנה.

רוחמה אברהם-בלילא: למה?

דולב: למע"צ יש תוכנית חומש.

דולב: הם עובדים בצורה מסודרת.

אורי אריאל: נכון, ויש לה תקציב ל-2011.

אורי אריאל: מה שהיא עשתה, היא חרגה.

דולב: תוכנית החומש נחתמה לאחר שכבר נבנה התקציב.

דולב: עכשיו צריך להשלים אותו לתוכנית החומש וזאת הפעולה הזאת.

רוחמה אברהם-בלילא: תראה איזה גודל של פניות שמביאים לך ברגע האחרון.

רוחמה אברהם-בלילא: אתה לוקח אחריות ואומר שאם אתה לא מעביר את זה, זה בעייתי, אבל זה לא הוגן לעשות את זה כך.

רוחמה אברהם-בלילא: זה לא הוגן בלשון המעטה לעשות את זה לוועדה בהיבט של השקיפות.

משה גפני: אבל יש לי אחריות.

רוחמה אברהם-בלילא: אני מסכימה.

משה גפני: אני לא רוצה שבסוף ייתקע פרויקט של מע"צ.

אורי אריאל: הם כבר ביצעו.

אורי אריאל: הם חרגו מהתקציב.

רוחמה אברהם-בלילא: אני מסכימה אתך אבל יש לנו אחריות.

רוחמה אברהם-בלילא: אנחנו לוקחים אתה אחריות.

דולב: זאת לא חריגה.

דולב: לא מדובר בחריגה.

דולב: למע"צ יש תוכנית חומש.

אורי אריאל: ביצעו מעבר לתקציב.

אורי אריאל: עזוב את המילה חריגה.

אורי אריאל: ביצעו מעבר לתקצוב המתוכנן שאושר בכנסת ב-650 מיליון שקלים.

משה גפני: אומרים לי שאם מגיעות היום פניות, מציעים לי לאשר אותן כי יכולים להיות דברים חשובים.

רוחמה אברהם-בלילא: למה אנחנו חייבים לאשר?

משה גפני: לא חייבים, אבל אז אני נושא באחריות.

משה גפני: כולנו נושאים באחריות אבל אני כיושב ראש נושא באחריות על פרויקטים אני לא יודע מה טבעם שיכולים להיתקע.

רוחמה אברהם-בלילא: אני מסכימה, אבל ברור שהממשלה לא מתנהלת כאן באחריות.

משה גפני: אני מסכים, אבל אין ברירה.

משה גפני: טמיר, אתה מכיר שנה אחת שהיה אחרת?

רוחמה אברהם-בלילא: לא, אבל אדוני היושב ראש, עם כל הכבוד, אתה יודע שמה שנעשה בעבר, אנחנו לא צריכים להמשיך אתו.

רוחמה אברהם-בלילא: כל החכמה שלנו היא להפסיק לקחת אחריות במקום הממשלה הזאת או לנהל את המדינה במקום הממשלה, שזה אולי רעיון יותר טוב.

משה גפני: זה רעיון לא רע.

משה גפני: את רוצה להרחיב בעניין הזה?

רוחמה אברהם-בלילא: מאוד.

משה גפני: אתה יודע להתייחס?

דולב: כן, אני יודע.

דולב: מדובר בתקצוב בהתאם לתוכנית החומש של מע"צ שחלק מהמקורות שלה לא הופיעו בתקציב המקורי בגלל שהוא נבנה לפני שסוכמה תוכנית החומש.

דולב: חלק מהכסף מגיע ממקורות משרד התחבורה וחלק ממקורות אחרים.

דולב: מדובר ב-350 מיליון שקלים בתקציבי האחזקה, וזה בסוף כדי שתהיה תאורה בכבישים וכדי שלא יהיו בורות.

דולב: יש לזה השפעה דרמטית על הבטיחות.

דולב: מעבר לכך עוד שלושים מיליון שקלים למוקדי סיכון שאלה פרויקטים שקבלנים מבצעים, הם בביצוע היום והם מטפלים בצמתים מרכזיים שיש בהם תאונות מעל הממוצע הארצי, ושבעים מיליון שקלים לפרויקט של סומך המוביל, שגם הוא בצפון, בפריפריה, ועוד פרויקט גדול בפריפריה שהקבלן הצליח להאיץ את קצב הביצוע אפילו מעבר לתכנון וזה נבנה כך כדי להפריע כמה שפחות לתנועה.

דולב: יש לו תמריצים לבנות יותר מהר ולכן הוא גם מגיש חשבונות יותר מהר, ואלה 240 מיליון שקלים לפרויקט עוקף קריות, גם הוא בפריפריה באזור הקריות וחיפה.

משה גפני: אנחנו מצביעים.

משה גפני: בעד אישור פניות מספר 977 עד 989, 977 עד 983 – פה אחד הפניות אושרו

ציון פיניאן: רביזיה.

משה גפני: אני חוזר לסעיף של המוסדות להשכלה גבוהה.

משה גפני: פניות ספר 971 עד 974 -

משה גפני: בעד אישור פניות מספר 971 עד 974 – נגד – 1

רוחמה אברהם-בלילא: אני מתנגדת.

רוחמה אברהם-בלילא: אתה לא יודע על מה אתה מצביע.

רוחמה אברהם-בלילא: זאת שערורייה.

אמנון כהן: אני מצביע עם גפני.

משה גפני: אנחנו מצביעים.

משה גפני: בעד אישור פניות מספר 971 עד 974 – 3 נגד – 2 נמנע - 1 הפניות אושרו

רוחמה אברהם-בלילא: אנו מוחה בתוקף על מה שהיה כאן.

משה גפני: פניות מספר 984 עד 986 –

צחי דוד: הפנייה נועדה להעברת 3 מיליון ו-747 אלפי שקלים למשרד התרבות והספורט.

צחי דוד: מיליון וחצי מתוכם לפרויקט אוטו ספר, פרויקט של הנגשת ספריות למגזר הערבי, והיתרה לתקנת המתקנים, תקנת תמיכה של משרד התרבות.

משה גפני: מתקני ספורט.

צחי דוד: כן.

צחי דוד: אני אציין עוד שכמו כן הפנייה נועדה לבצע שינויים פנימיים, בין היתר בתקציב השכר, לתקצוב עלויות פרישה.

אמנון כהן: אני יכול לבקש רביזיה?

משה גפני: לא, אתה לא יכול לבקש רביזיה.

משה גפני: אנחנו מצביעים.

אורי אריאל: אם אפשר לחזור לתקציב הקודם, לגבי מע"צ.

אורי אריאל: העברה של 600 וכולי, אני רואה שיש רשויות מקומיות למשל.

אורי אריאל: זה שייך למע"צ או מה זה?

אלון מסר: אתה מדבר על 4.5 מיליון?

אורי אריאל: לא.

אורי אריאל: אני מדבר על פניות 977 עד 983, על זה הצבענו.

אלון מסר: אתה מדבר על המקורות, מאיפה מביאים את הכסף?

אורי אריאל: לא.

אורי אריאל: כתוב שמדובר להעביר סכום של 644 מיליון שקלים מסעיף 13, הוצאות שונות וכולי, רשויות מקומיות.

אורי אריאל: מה שמופיע בשורה הראשונה, זה הקיצוץ?

אלון מסר: מה שבמינוס, זה אומר שמשם בא הכסף, ומה שבפלוס, לשם הולך הכסף.

אורי אריאל: הרשויות המקומיות, זה מה שקודם נשאלתם לגבי ההלוואות?

אורי אריאל: זה מזה?

אלון מסר: כן.

משה גפני: אנחנו מצביעים על אישור פניית התרבות.

משה גפני: בעד אישור פניות מספר 984 עד 986 – פה אחד הפניות אושרו פנייה מספר 970 –

רועי קונפינו: מדובר בשינויים פנימיים בקרן לקליטת חיילים משוחררים בהתאם לביצוע הצפוי בתקנות השונות.

משה גפני: מה זה קרן פיקדון?

רועי קונפינו: יש מענק שחרור ויש פיקדון בנוגע לשחרור.

משה גפני: אנחנו מצביעים.

משה גפני: בעד אישור פנייה מספר 970 – פה אחד הפנייה אושרה אני עושה הפסקה עד שעה 2:30 ואז נמשיך.

משה גפני: אם אני אראה שיש פניות שיכולות להידחות למחר, הן יידחו למחר ונודיע לכולם שהישיבה תתקיים מחר ולא נכנס אותה היום.

משה גפני: אם נראה שיש פניות שהן שמאוד חשובות, אני מבקש מאוד מהחברים לבוא בשעה 2:30.

נסים זאב: אני מודיע שמחר אתה לא תראה אותי כאן.

אורי אריאל: אתם תודיעו לגבי 2:30.

משה גפני: כן, אני מודיע עכשיו על 2:30 אבל אני אומר שאני אבטל את הישיבה ב-2:30 אם הפניות שיגיעו לא יהיו חשובות.

אמנון כהן: אדוני היושב ראש, יישר כוח על המאמצים הרבים שאתה עושה בניסיון לסיים את כל נושא ההעברות לקראת סוף שנת התקציב.

אמנון כהן: יישר כוח למרות שהמליאה תוססת וגועשת.

משה גפני: תודה רבה.